Na temelju članka 27. Poslovnika Poslovnika Općinskog vijeća Općine Sutivan (“Službeni glasnik Općine Sutivan” broj 2/14, 6/14, 5/18) Odbor za Statut I Poslovnik Općinskog vijeća Općine Sutivan, na sjednici održanoj dana 05. veljače 2020. godine utvrdio je pročišćeni teks Statuta Općine Sutivan.

Pročišćeni tekst Statuta Općine Sutivan obuhvaća tekst Statuta Općine Sutivan (“Službeni glasnik Općine Sutivan” broj 7/13), tekst Izmjena i dopuna Statuta Općine Sutivan (“Službeni glasnik Općine Sutivan” broj 2/14), tekst izmjena I dopuna Statuta Općine Sutivan (“Službeni glasnik Općine Sutivan” broj 6/14), tekst Izmjena I dopuna Statuta Općine Sutivan (“Službeni glasnik Općine Sutivan” broj 5/18) I tekst Izmjena I dopuna Statuta Općine Sutivan (“Službeni glasnik Općine Sutivan” broj 2/20) u kojima je naznačeno vrijeme njihova stupanja na snagu.

KLASA: 012-01/20-01/0001

URBROJ: 2104/08-01/1-20-0001

Sutivan, 05. veljače 2020.

 **Predsjednik**

**Odbora za Statut i Poslovnik**

 **Bartul Lukšić, v.r.**

**S T A T U T**

**OPĆINE SUTIVAN**

I. OPĆE ODREDBE

Članak 1.

Ovim Statutom podrobnije se utvrđuje samoupravni djelokrug Općine Sutivan ( u daljnjem tekstu: Općina) kao jedinice lokalne samouprave, njena obilježja, javna priznanja, ustrojstvo, ovlasti i način rada njenih tijela, način obavljanja poslova, oblici neposrednog sudjelovanja građana u odlučivanju, mjesna samouprava, ustrojstvo i rad javnih službi, imovina i financiranje Općine Sutivan, oblici povezivanja i suradnje s jedinicama lokalne samouprave u zemlji i inozemstvu, te druga pitanja važna za ostvarivanje prava, obveza i odgovornosti.

Izrazi u ovom Statutu koji imaju rodno značenje odnose se jednako na muški I ženski rod.

Članak 2.

 Naziv Općine je: Općina Sutivan.

 Sjedište Općine je u Sutivanu.

 Općina Sutivan je pravna osoba.

Članak 3.

Općina Sutivan obuhvaća područja naselja Sutivan te pripadajući joj akvatorij.

Članak 4.

Općina je jedinica lokalne samouprave, a područje na kojem se prostire utvrđeno je Zakonom o područjima županija, gradova i općina u Republici Hrvatskoj.

Granice područja Općine Sutivan idu katastarskim granicama K.O. Sutivan.

Granice Općine mogu se mijenjati na način i po postupku propisanim zakonom.

Članak 5.

Općina Sutivan ima pečat.

Pečat je okrugla oblika, veličine 38 mm u promjeru, s naznakom teksta: Republika Hrvatska, Splitsko-dalmatinska županija, Općina Sutivan, Sutivan, s naznakom: Općinsko vijeće, Općinski načelnik ili Jedinstveni upravni odjel te sjedište.

Po sredini pečata je istaknut grb Republike Hrvatske.

U korištenju financijske dokumentacije (platni nalozi i dr.) koristi se pečat veličine 25 mm i tekstom kao u prethodnom stavku s naznakom Općinski načelnik.

Način uporabe, čuvanja i korištenja pečata propisuje se posebnom odlukom.

II. SLUŽBENA OBILJEŽJA OPĆINE

Članak 6.

Općina ima grb i zastavu.

Grb i zastava Općine mogu se rabiti na način kojim se poštuje tradicija i dostojanstvo Općine.

Način uporabe i zaštita obilježja Općine utvrđuju se posebnom odlukom Općinskog vijeća.

Grb I zastava ne smiju sadržavati simbole protivne Ustavu Republike Hrvatske I drugim propisima.

Članak 7.

 Grb Općine Sutivan predstavlja četvrtasti štit u kojemu je na bijelom/srebrnom polju desno lik sv. Ivana Krstitelja, kose i brade prirodno-smeđe sa zlatnom/žutom aureolom i odjevenim u crveno devino krzno s poluuzdignutom desnom rukom i koji u lijevoj ruci drži zlatni/žuti križ s bijelim plamencem, a lijevo od njega se nalazi lik sv. Roka, brade i kose prirodno-smeđe sa zlatnom aureolom i koji lijevom rukom pokazuje ranu na nozi, a u desnoj drži zlatni/žuti štap te na nogama ima zlatno/žute sandale.

Članak 8

 Zastava Općine Sutivan je zastava omjera 1 : 2, plave boje s zlatno/žutim obrubljenim grbom Općine u sredini.

Članak 9.

Općina Sutivan slavi Dan Općine.

Dan Općine Sutivan slavi se 24. lipnja – na blagdan sv. Ivana Krstitelja.

III. JAVNA PRIZNANJA

 Članak 10.

Općinsko vijeće može dodjeljivati nagrade i druga javna priznanja domaćim i stranim fizičkim i pravnim osobama, za naročite uspjehe na svim područjima društvenog i gospodarskog života od značaja za Općinu.

Članak 11.

Nagrada Općine Sutivan je najviši izraz javnog priznanja općine, za ostvarene uspjehe na područjima iz prethodnog članka.

Nagrada Općine Sutivan i druga javna priznanja dodjeljuju se pod uvjetima i na način propisan posebnom odlukom.

Članak 12.

Općinsko vijeće može proglasiti počasnim građaninom Općine Sutivan osobu koja se istakla naročitim zaslugama za Općinu.

Počasnom građaninu dodjeljuje se posebna povelja Općine.

Počast ne daje posebna prava, odnosno obveze, i može se opozvati ako se počastvovani pokaže nedostojnim takove počasti.

IV. SURADNJA S FIZIČKIM I PRAVNIM OSOBAMA TE DRUGIM JEDINICAMA LOKALNE (REGIONALNE) SAMOUPRAVE

Članak 13.

Općina Sutivan surađuje sa svojim građanima koji žive u zemlji i inozemstvu, te kroz suradnju s njihovim organizacijama i udrugama brine o ostvarivanju i zaštiti njihovih interesa u Republici Hrvatskoj.

Članak 14.

Radi ostvarenja zajedničkih interesa u unapređivanju društvenog, kulturnog i gospodarskog razvitka, Općina Sutivan uspostavlja i održava suradnju s drugim jedinicama lokalne samouprave u Republici Hrvatskoj i inozemstvu.

Kad ocijeni da postoji dugoročni i trajni interes za uspostavljanje suradnje i mogućnosti za njeno razvijanje, Općina može s pojedinim jedinicama lokalne samouprave zaključiti ugovor o suradnji i međusobnim odnosima.

Radi promicanja zajedničkih interesa, Općina Sutivan se može udružiti u nacionalnu udrugu općina Republike Hrvatske i samo putem udruge može, pod uvjetima utvrđenim zakonom, ostvarivati suradnju s odgovarajućim međunarodnim organizacijama i udruženjima jedinica lokalne samouprave.

Odluku o pristupanju nacionalnoj udruzi jedinica lokalne samouprave donosi Općinsko vijeće Općine Sutivan.

Kriterije za uspostavljanje suradnje, te postupak donošenja odluke o suradnji uređuju se posebnom odlukom Općinskog vijeća.

O uspostavljenoj suradnji sklapa se sporazum (ugovor, povelja, memorandum i sl.).

Sporazum o suradnji Općine s jedinicama lokalne i regionalne samouprave druge države objavljuje se u službenom glasilu Općine.

*II. DJELOKRUG OPĆINE*

1. Samoupravni djelokrug Općine

Članak 15.

Općina Sutivan je samostalna u odlučivanju u poslovima iz svog samoupravnog djelovanja u skladu s Ustavom i zakonom.

Općina Sutivan u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

– uređenje naselja i stanovanje,

– prostorno i urbanističko planiranje,

– komunalno gospodarstvo,

– brigu o djeci,

– socijalnu skrb,

– primarnu zdravstvenu zaštitu,

– odgoj i osnovno obrazovanje,

– kulturu, tjelesnu kulturu i sport,

– zaštitu potrošača,

– zaštitu i unapređenje prirodnog okoliša,

– protupožarnu i civilnu zaštitu,

– promet na svom području te

– ostale poslove sukladno posebnim zakonima.

Poslovi iz stavka 1. ovog članka podrobnije se utvrđuju aktima u okviru djelokruga tijela Općine Sutivan u skladu sa zakonom.

Članak 16.

Općina može obavljanje pojedinih poslova iz članka 15. ovoga Statuta organizirati zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan stavkom 1. ovoga članka donosi Općinsko vijeće.

Članak 17.

 Općinsko vijeće može pojedine poslove iz samoupravnog djelokruga Općine, čije je obavljanje od interesa za građane na području više jedinica lokalne samouprave, posebnom odlukom prenijeti na Splitsko-dalmatinsku županiju.

 Općinsko vijeće može pojedine poslove iz samoupravnog djelokruga Općine posebnom odlukom prenijeti na mjesne odbore.

2. Djelokrug u okviru državne uprave

Članak 18.

Općina obavlja dio poslova iz djelokruga Državne uprave, koji joj budu prenijeti posebnim zakonom i drugim propisima. Općinsko vijeće, u okviru svog djelokruga, obavlja poslove iz samoupravnog djelokruga Općine i poslove Državne uprave, kad je to određeno zakonom.

III. NEPOSREDNO SUDJELOVANJE GRAĐANA U ODLUČIVANJU I PRAVO INICIJATIVE

Članak 19.

Građani mogu neposredno sudjelovati u odlučivanju o lokalnim poslovima putem referenduma, mjesnog zbora građana i davanjem prijedloga, u skladu sa zakonom i ovim Statutom.

Članak 20.

Referendum se može raspisati radi odlučivanja o prijedlogu promjene Statuta Općine, o prijedlogu općeg akta ili drugog pitanja iz djelokruga Općine, kao i o drugim pitanjima određenim zakonom.

Referendum raspisuje Općinsko vijeće.

Prijedlog za raspisivanje referenduma može podnijeti najmanje 1/3 članova Općinskog vijeća, Općinski načelnik, večina vijeća mjesnih odbora Općine Sutivan i najmanje 20% birača upisanih u birački popis Općine.

Članak 21.

 Osim iz razloga utvrđenih člankom 20. stavkom 1. ovoga Statuta, referendum se može raspisati i radi istovremenog opoziva općinskog načelnika i njegovog zamjenika.

 Prijedlog za raspisivanje referenduma radi opoziva općinskog načelnika i njegovog zamjenika može podnijeti najmanje 20% ukupnog broja birača upisanih u popis birača Općine i 2/3 članova Općinskog vijeća.

 Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

 Općinsko vijeće ne smije raspisati referendum za opoziv općinskog načelnika i njegovog zamjenika prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.

Članak 22.

Ako su prijedlog za raspisivanje referenduma podnijeli birači predsjednik općinskog vijeća je dužan podneseni prijedlog za raspisivanje referenduma u roku od 30 dana od dana primitka dostaviti tijelu državne uprave nadležnom za lokalnu i područnu (regionalnu) samoupravu.

 Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga te odluku o utvrđenom dostaviti Općinskom vijeću. Ako tijelo državne uprave nadležno za lokalno o područnui (regionalnu samnoupravu) utvrdi da je prijedlog za raspisivanje referenduma ispravan, Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.

 Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, predstavničko tijelo dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

 Odluka o raspisivanju referenduma donosi se većinom glasova svih članova predstavničkog tijela.

Članak 23.

 Odluka o raspisivanju referenduma sadrži:

* naziv tijela koje raspisuje referendum,
* područje za koje se raspisuje referendum,
* naziv akta o kojem se odlučuje na referendumu,
* obrazloženje akta ili pitanja o kojem, odnosno kojima se raspisuje referendum,
* referendumsko pitanje, odnosno jedan ili više prijedloga o kojima će birači odlučivati i
* dan održavanja referenduma.

 Od dana objave Odluke o raspisivanju referenduma do dana održavanja

referenduma ne smije proći manje od 20 niti više od 40 dana.

Članak 24.

 Pravo glasovanja na referendumu imaju svi građani Općine Sutivan upisani u popis birača.

Članak 25.

 Odluka donesena na referendumu obvezna je za Općinsko vijeće, osim odluke donesene na savjetodavnom referendumu koja nije obvezna.

Prijedlog koji na referendumu ne bude prihvaćen može se ponovno iznijeti na referendum nakon proteka roka od šest mjeseci od dana održanog referenduma.

Članak 26.

Općinsko vijeće može tražiti mišljenje mjesnih zborova građana o prijedlogu općih akata ili o drugim pitanjima iz djelokruga Općine određenim zakonom ili ovim Statutom.

Prijedlog za traženje mišljenja iz stavka 1. ovoga članka može podnijeti najmanje jedna trećina vijećnika Općinskog vijeća i općinski načelnik.

Općinsko vijeće dužno je donijeti odluku o prijedlogu iz stavka 2. ovoga članka u roku od 60 od dana zaprimanja prijedloga.

 Mišljenje dobiveno od mjesnih zborova građana ne obvezuje Općinsko vijeće.

Članak 27.

Općinsko Vijeće Općine Sutivan može sazivati mjesni zbor građana za cijelo područje kao i za dio područja mjesnog odbora koji čini zasebnu cjelinu odvojenu od drugih djelova naselja (dio naselja, naseljenih uvala ili slično).

Članak 28.

Građani imaju pravo predlagati Općinskom vijeću donošenje pojedinog akta ili rješavanja određenog pitanja iz njegove nadležnosti.

Općinsko vijeće mora raspravljati o prijedlogu iz prethodnog stavka ovog članka, ako ga potpisom podrži najmanje 10% birača upisanih u popis birača Općine.

Općinsko vijeće dužno je dati odgovor podnositeljima zahtjeva najkasnije kroz tri mjeseca od prijama prijedloga.

Članak 29.

Građani i pravne osobe imaju pravo, na način određen zakonom, podnositi predstavke i pritužbe na rad tijela Općine Sutivan i na nepravilan odnos zaposlenih u tijelima Općine Sutivan, ako se obraćaju tim tijelima radi ostvarivanja svojih prava i interesa ili izvršavanja građanskih dužnosti.

Općinska uprava dužna je organizirati u službenim prostorijama na vidnom mjestu potrebna tehnička sredstva za podnošenje predstavki i pritužbi (knjiga za pritužbe i sl.) i omogućiti usmeno izjavljivanje predstavki i pritužbi.

Podnositelj predstavke ili pritužbe ima pravo na odgovor u roku od 30 dana od dana podnošenja.

Ostvarivanje prava iz stavka 1. ovoga članka osigurava se na jedan ili više prikladnih načina: ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s predstavnicima tijela ili sredstvima elektroničke komunikacije.

IV. TIJELA OPĆINE SUTIVAN

Članak 30.

Tijela Općine Sutivan su Općinsko vijeće i Općinski načelnik.

1. OPĆINSKO VIJEĆE

Članak 31.

Općinsko vijeće je predstavničko tijelo građana i tijelo lokalne samouprave, koje donosi akte u okviru djelokruga Općine, te obavlja i druge poslove u skladu sa Ustavom, zakonom i ovim Statutom.

Ako zakonom ili drugim propisom nije utvrđeno tijelo nadležno za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su općinskog načelnika.

Ukoliko se na način propisan stavkom 2. ovog Statuta ne može utvrditi nadležno tijelo, poslove i zadaće obavlja Općinsko vijeće.

Članak 32.

Općinsko vijeće:

* donosi Statut Općine,
* donosi Poslovnik o radu,
* donosi odluku o uvjetima, načinu i postupku gospodarenja nekretninama u vlasništvu Općine,
* donosi proračun i odluku o izvršenju proračuna,
* usvaja godišnje izvješće o izvršenju proračuna,
* donosi odluku o privremenom financiranju,
* donosi odluke vezane za prostorno i urbanističko planiranje,
* donosi odluku o stjecanju i otuđivanju pokretnina i nekretnina i raspolaganju ostalom imovinom čija vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj donosi odluku, odnosno čija je pojedinačna vrijednost veća od 70.000,00 kuna, odnosno 1.000.000,00 kuna,
* donosi odluku o promjeni granice Općine,
* uređuje ustrojstvo i djelokrug upravnih odjela i službi,
* donosi odluku o kriterijima za ocjenjivanje službenika i načinu provođenja ocjenjivanja,
* osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Općinu,
* odlučuje o davanju suglasnosti za zaduživanje pravnim osobama koje je osnovala Općina ili koje su u većinskom vlasništvu Općine;
* daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,
* donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,
* raspisuje lokalni referendum,
* bira i razrješava predsjednika i potpredsjednike Općinskog vijeća,
* bira i razrješava predsjednike i članove radnih tijela Općinskog vijeća,
* odlučuje o pokroviteljstvu Općine,
* donosi odluku o kriterijima, načinu i postupku za dodjelu javnih priznanja i dodjeljuje javna priznanja,
* imenuje i razrješava i druge osobe određene zakonom, ovim Statutom i posebnim odlukama Općinskog vijeća,
* donosi odluke i druge opće akte koji su mu stavljeni u djelokrug zakonom i podzakonskim aktima.

Članak 33.

Općinsko vijeće ima devet članova izabranih na način određen zakonom.

Za slučaj promjene broja članova Općinskog vijeća, utvrđenog u prethodnom stavku, izabrani članovi ostaju na dužnosti do kraja izbornog razdoblja (do isteka mandata).

Mandat članova Općinskog vijeća izabranih na redovnim izborima traje do dana stupanja na snagu odluke Vlade RH o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade RH o raspuštanju Općinskog vijeća.

Mandat članova Općinskog vijeća izabranih na prijevremenim izborima traje do isteka tekućeg mandata Općinskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade RH o raspuštanju Općinskog vijeća sukladno odredbama zakona.

Članak 34.

Funkcija članu Općinskog vijeća je počasna i za njeno obavljanje ne prima plaću.

Član Općinskog vijeća za svoj rad ima pravo na naknadu u skladu s posebnom odlukom Općinskog vijeća.

Član Općinskog vijeća ima pravo na opravdani neplaćeni izostanak s posla radi sudjelovanja u radu Općinskog vijeća I njegovih radnih tijela.

Članak 35.

Članovi Vijeća nemaju obvezujući mandat i nisu opozivi.

Članak 36.

 Vijećniku koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana Općinskog vijeća, mandat miruje, a za to vrijeme vijećnika zamjenjuje zamjenik, u skladu s odredbama zakona.

 Po prestanku obnašanja nespojive dužnosti, vijećnik nastavlja s obnašanjem dužnosti vijećnika, ako podnese pisani zahtjev predsjedniku Općinskog vijeća u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

 Član vijeća može staviti mandat u mirovanje iz osobnih razloga, sukladno zakonu.

 Vijećnik može tražiti nastavljanje obnašanja dužnosti vijećnika jedanput u tijeku trajanja mandata.

Članak 37.

Članu Općinskog vijeća prestaje mandat prije isteka vremena na koje je izabran u sljedećim slučajevima:

– ako podnese ostavku, danom dostave pisane ostavke shodno pravilima o dostavi propisanim Zakonom o općem upravnom postupku,

– pisana ostavka treba biti zaprimljena najkasnije 3 dana prije održavanja sjednice vijeća, i mora biti ovjerena kod javnog bilježnika najranije 8 dana prije podnošenja iste,

– ako mu je pravomoćnom sudskom odlukom oduzeta poslovna sposobnost, danom pravomoćnosti sudske odluke,

– ako je pravomoćnom sudskom presudom osuđen na bezuvjetnu kaznu zatvora u trajanju dužem od 6 mjeseci, danom pravomoćnosti sudske presude,

– ako odjavi prebivalište s područja jedinice, danom prestanka prebivališta,

– ako mu prestane hrvatsko državljanstvo sukladno odredbama zakona kojim se uređuje hrvatsko državljanstvo, danom njegovog prestanka,

– smrću.

Članak 38.

Vijećnik ima prava i dužnosti:

* sudjelovati na sjednicama Općinskog vijeća;
* raspravljati i glasovati o svakom pitanju koje je na dnevnom redu sjednice Vijeća;
* predlagati Vijeću donošenje akata, podnositi prijedloge akata i podnositi amandmane na prijedloge akata;
* postavljati pitanja iz djelokruga rada Općinskog vijeća;
* postavljati pitanja općinskom načelniku i zamjeniku općinskog načelnika;
* sudjelovati na sjednicama radnih tijela općinskog vijeća i na njima raspravljati, a u radnim tijelima kojih je član i glasovati i
* tražiti i dobiti podatke potrebne za obavljanje dužnosti vijećnika od upravnih tijela Općine.

 Vijećnik ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Općinskog vijeća.

 Vijećnik je dužan čuvati tajnost podataka, koji su kao tajni određeni u skladu s propisima, za koje sazna za vrijeme obnašanja dužnosti vijećnika.

 Vijećnik ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.

Članak 39.

Općinsko vijeće ima predsjednika i potpredsjednika, koji se biraju većinom glasova svih članova Općinskog vijeća.

Dužnost predsjednika i potpredsjednika vijeća je počasna i za njezino obavljanje obnašatelji ni primaju plaću. Predsjednik i potpredsjednik imaju pravo na naknadu sukladno posebnoj odluci Općinskog vijeća.

Članak 40.

Predsjednik Općinskog vijeća:

* zastupa Općinsko vijeće,
* saziva i predsjedava sjednicama Općinskog vijeća,
* predlaže dnevni red Općinskog vijeća,
* upućuje prijedloge ovlaštenih predlagatelja u propisani postupak,
* brine o postupku donošenja odluka i općih akata,
* održava red na sjednici Općinskog vijeća,
* usklađuje rad radnih tijela,
* potpisuje odluke i akte koje donosi Općinsko vijeće,
* brine o suradnji Općinskog vijeća i općinskog načelnika,
* brine se o zaštiti prava vijećnika i
* obavlja i druge poslove određene zakonom i Poslovnikom Općinskog vijeća.

 Predsjednik Općinskog vijeća saziva sjednice Općinskog vijeća po potrebi, a najmanje jednom u tri mjeseca.

 Predsjednik je dužan sazvati sjednicu Općinskog vijeća na obrazloženi zahtjev najmanje jedne trećine članova Općinskog vijeća u roku od 15 dana od primitka zahtjeva.

 Ukoliko predsjednik ne sazove sjednicu u roku iz stavka 3. ovog članka, sjednicu će sazvati općinski načelnik ili župan u roku od 8 dana.

 Nakon proteka roka iz stavka 4. ovoga članka sjednicu može sazvati, na zahtjev jedne trećine članova Općinskog vijeća, čelnik tijela državne uprave nadležnog za poslove lokalne i područne (regionalne) samouprave.

 Ostala prava i dužnosti predsjednika i potpredsjednika Općinskog vijeća utvrđuju se Poslovnikom Općinskog vijeća.

Članak 41.

Predsjednika Općinskog vijeća u slučaju duže odsutnosti ili drugih razloga spriječenosti u obavljanju dužnosti zamjenjuje zamjenik.

Predsjedniku ne prestaje odgovornost za obavljanje poslova iz njegova djelokruga koje je povjerio zamjeniku.

Članak 42.

Članovi Općinskog vijeća mogu Općinskom načelniku postavljati pitanja o njegovu radu. Pitanja mogu biti postavljena usmeno na sjednicama Općinskog vijeća ili u pisanom obliku posredstvom predsjednika Općinskog vijeća sukladno odredbama poslovnika Općinskog vijeća.

Članak 43.

 Općinsko vijeće donosi odluke većinom glasova, ako je na sjednici nazočna većina članova Općinskog vijeća.

 Statut Općine Sutivan, Poslovnik o radu Općinskog vijeća, Proračun, godišnji izvještaj o izvršenju proračuna, Odluka o izboru predsjednika i potpredsjednika Općinskog vijeća i Odluka o raspisivanju referenduma donose se većinom glasova svih članova Općinskog vijeća.

 Odluku o raspisivanju referenduma za opoziv općinskog načelnika i njegovog zamjenika koji je predložilo 2/3 članova Općinskog vijeća, Općinsko vijeće donosi dvotrećinskom većinom glasova svih članova Općinskog vijeća.

 Poslovnikom Općinskog vijeća mogu se odrediti druga pitanja o kojima se odlučuje većinom glasova svih članova Općinskog vijeća.

Članak 44.

 Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice.

 Sjednicama Općinskog vijeća prisustvuje Općinski načelnik.

 Na sjednicama Općinskog vijeća glasuje se javno, ako Vijeće ne odluči da se, u skladu s Poslovnikom ili drugim općinskim aktom, o nekom pitanju glasuje tajno.

 Poslovnikom o radu Općinskog vijeća uredit će se osiguranje praćenja rasprave i sudjelovanje u radu i odlučivanju.

Članak 45.

 Poslovnikom o radu Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

 Općinsko vijeće posebnom odlukom uređuje načela i standarde dobrog ponašanja predsjednika, potpredsjednika i članova Općinskog vijeća, te predsjednika i članova radnih tijela Općinskog vijeća u obavljanju njihovih dužnosti.

* 1. RADNA TIJELA OPĆINSKOG VIJEĆA

Članak 46.

Općinsko vijeće osniva stalne ili povremene odbore i druga radna tijela u svrhu pripreme odluka iz svog djelokruga.

Sastav, broj članova, djelokrug i način rada tijela iz stavka 1. ovog članka utvrđuju se poslovnikom ili posebnom odlukom o osnivanju radnog tijela.

1. *IZVRŠNA TIJELA*

Članak 47.

Izvršno tijelo Općine Sutivan je Općinski načelnik i zastupa Općinu.

 1. OPĆINSKI NAČELNIK I ZAMJENIK OPĆINSKOG NAČELNIKA

Članak 48.

 Općinski načelnik je nositelj izvršne vlasti u Općini.

 Mandat općinskog načelnika je četiri godine.

 Mandat općinskog načelnika počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novoga općinskog načelnika.

 Općinski načelnik:

* priprema prijedloge općih akata;
* izvršava i osigurava izvršavanje općih akata Općinskog vijeća;
* utvrđuje prijedlog proračuna Općine i izvršenje proračuna;
* upravlja imovinom Općine u skladu sa zakonom, ovim Statutom i općim aktima Općinskog vijeća;
* odlučuje o stjecanju I otuđenju pokretnina I nekretnina te raspolaganju drugom imovinom Općine čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje, ako je stjecanje I otuđivanje pokretnina I nekretnina, te raspolaganje drugom imovinom planirano u proračunu I provedeno u skladu sa zakonskim propisima,
* upravlja prihodima i rashodima Općine;
* upravlja raspoloživim novčanim sredstvima na računu proračuna Općine;
* donosi pravilnik o unutarnjem redu za upravno tijelo Općine;
* imenuje i razrješava pročelnika Jedinstvenog upravnog odjela;
* imenuje i razrješava unutarnjeg revizora;
* utvrđuje plan prijema u službu u upravna tijela Općine;
* predlaže izradu prostornog plana kao i njegove izmjene i dopune;
* razmatra i utvrđuje konačni prijedlog prostornog plana;
* imenuje i razrješava upravitelja vlastitog pogona;
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti;
* sklapa ugovor o koncesiji za obavljanje komunalnih djelatnosti;
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti na temelju ugovora i sklapa ugovor o povjeravanju poslova;
* daje prethodnu suglasnost na izmjenu cijena komunalnih usluga;
* imenuje i razrješuje predstavnike Općine u tijelima javnih ustanova, trgovačkih društava i drugih pravnih osoba kojima je Općina osnivač;
* do kraja ožujka tekuće godine podnosi Općinskom vijeću izvješće o izvršenju Programa održavanja komunalne infrastrukture i Programu gradnje objekata i uređaja komunalne infrastrukture za prethodnu godinu;
* provodi postupak natječaja i donosi odluku o najpovoljnijoj ponudi za davanje u zakup poslovnog prostora u vlasništvu Općine u skladu s posebnom odluku Općinskog vijeća o poslovnim prostorima;
* donosi odluku o uređenju prometa i parkiranja na području Općine;
* organizira zaštitu od požara i zaštitu i spašavanje na području Općine i vodi brigu o uspješnom provođenju i poduzimanju mjera za unapređenje zaštite od požara;
* daje mišljenje o prijedlozima koje podnose drugi ovlašteni predlagatelji;
* obavlja nadzor nad zakonitošću rada tijela mjesnih odbora te
* obavlja i druge poslove predviđene ovim Statutom i drugim propisima.

Odluku o imenovanju I razriješenju iz stavka 4. alineje 19. Ovog članka općinski načelnik dužan je objaviti u prvom broju “Službenog glasnika Općine Sutivan” koji slijedi nakon donošenja Odluke.

Članak 49.

 Općinski načelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Općine.

Članak 50.

 Općinski načelnik dva puta godišnje podnosi Općinskom vijeću polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

 Pored izvješća iz stavka 1. ovoga članka Općinsko vijeće može od općinskog načelnika tražiti i izvješće o drugim pitanjima iz njegovog djelokruga.

 Izvješće po zahtjevu iz stavka 2. ovoga članka općinski načelnik podnosi u roku od 30 dana od dana primitka zahtjeva. Ukoliko se zahtjevom traži izvješće za veći broj različitih pitanja, rok za podnošenje izvješća iznosi 60 dana od dana primitka zahtjeva.

 Općinsko vijeće ne može zahtijevati od općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 51.

 Općinski načelnik u obavljanju poslova iz samoupravnog djelokruga Općine:

* ima pravo obustaviti od primjene opći akt Općinsko vijeća, ako ocijeni da je tim aktom povrijeđen zakon ili drugi propis, te zatražiti od Općinskog vijeća da u roku od 8 dana otkloni uočene nedostatke. Ako Općinsko vijeće to ne učini, općinski načelnik je dužan bez odgode o tome obavijestiti nadležno tijelo državne uprave u čijem je djelokrugu opći akt,
* ima pravo obustaviti od primjene akt mjesnog odbora ako ocijeni da se tim aktom povređuje zakon, Statut ili opći akti koje je donijelo Općinsko vijeće.

Članak 52.

 Općinski načelnik ima zamjenika, koji ga zamjenjuje u slučaju duže odsutnosti ili ako je općinski načelnik spriječen obavljati svoju dužnost. Smatra se da je općinski načelnik duže odsutan ili spriječen obavljati svoju dužnost ako duže od 30 dana nije prisutan u prostorijama općine a pritom dužnosnicima i zaposlenicima općine nije neposredno dostupan na drugom mjestu radi dogovora o obavljanju poslova, donošenja odluka, potpisivanja akata i sl.

 Općinski načelnik može obavljanje određenih poslova iz svoga djelokruga povjeriti zamjeniku, ali mu time ne prestaje odgovornost za njihovo obavljanje.

 Zamjenik općinskog načelnika je u slučaju iz stavka 2. ovoga članka dužan pridržavati se uputa općinskog načelnika.

Članak 53.

 Općinski načelnik i njegov zamjenik odlučuju hoće li dužnost obavljati profesionalno.

 Osobe iz stavka 1. Ovog članka dužne su u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu o načinu na koji će obnašati dužnost.

 Za osobu koja ne postupi na način propisan stavkom 2. Ovog članka smatra se da dužnost obavlja volonterski.

 Općinski načelnik I njegov zamjenik mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti Jedinstvenom upravnom odjelu.

 Nov način obavljanja dužnosti započinje prvog dana sljedećeg mjeseca nakon dostave obavijesti iz stavka 4. ovog članka.

 Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

Članak 54.

 Općinskom načelniku i njegovom zamjeniku mandat prestaje po sili zakona:

* danom dostave pisane ostavke,
* danom pravomoćnosti sudske odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom prestanka prebivališta na području Općine,
* danom prestanka hrvatskog državljanstva i
* smrću.

 U slučaju nastupanja nekog od razloga iz stavka 1. ovoga članka prije isteka dvije godine mandata općinskog načelnika, pročelnik upravnog odjela nadležan za službeničke poslove će u roku od 8 dana o tome obavijestiti Vladu Republike Hrvatske radi raspisivanja prijevremenih izbora za novog općinskog načelnika.

 Ako mandat općinskog načelnika iz nekog od razloga utvrđenih stavkom 1. ovoga članka prestane nakon isteka dvije godine mandata općinskog načelnika, dužnost općinskog načelnika do kraja mandata obnaša zamjenik općinskog načelnika.

Članak 55.

 Općinski načelnik i njegov zamjenik mogu se opozvati i na način propisan člankom 21. ovoga Statuta.

 Ako na referendumu bude donesena odluka o opozivu općinskog načelnika i njegovog zamjenika, mandat im prestaje danom objave rezultata referenduma, a do provođenja prijevremenih izbora dužnost načelnika obnašat će povjerenik kojeg imenuje Vlada Republike Hrvatske.

V. UPRAVNO TIJELO

Članak 56.

Za obavljanje poslova iz samoupravnog djelokruga Općine, kao i povjerenih poslova državne uprave, ustrojava se odlukom Općinskog vijeća Jedinstveni upravni odjel.

Ustrojstvo Jedinstvenog upravnog odjela uređuje se općim aktom Općine u skladu sa Statutom i zakonom.

Članak 57.

 Jedinstvenim upravnim odjelom upravlja pročelnik kojega na temelju javnog natječaja imenuje Općinski načelnik.

 Općinski načelnik može razriješiti pročelnika iz stavka 1. ovoga članka:

1. ako pročelnik sam zatraži razrješenje,

2. ako nastanu takvi razlozi koji, po posebnim propisima kojima se uređuju radni odnosi, dovode do prestanka radnog odnosa,

3. ako pročelnik ne postupa po propisima ili općim aktima Općine ili neosnovano ne izvršava odluke tijela Općine ili postupa protivno njima,

4. ako pročelnik svojim nesavjesnim ili nepravilnim radom prouzroči Općini veću štetu, ili ako zanemaruje ili nesavjesno obavlja svoje dužnosti koje mogu štetiti interesima službe u obavljanju poslova Općine.

 Pročelnik koji bude razriješen sukladno stavku 2. ovoga članka rasporedit će se na drugo slobodno radno mjesto u Jedinstvenom upravnom odjelu za koje ispunjava stručne uvjete.

 Na prava, obveze i odgovornosti kao i druga pitanja u svezi s radom pročelnika koja nisu uređena Zakonom o lokalnoj i područnoj (regionalnoj) samoupravi, primjenjuju se odredbe zakona kojima se uređuje radni odnos službenika i namještenika u tijelima jedinice lokalne i područne (regionalne) samouprave.

Članak 58.

Upravne, stručne i ostale poslove u tijelima Općine Sutivan obavljaju službenici i namještenici.

Službenici obavljaju upravne i stručne poslove iz djelokruga tijela u kojem rade, a namještenici obavljaju prateće i pomoćne poslove.

Prava, obveze i odgovornosti kao i druga pitanja od značaja za rad službenika i namještenika u upravnim tijelima uređuju se posebnom odlukom.

Članak 59.

 Službenici i namještenici u Općini Sutivan poticat će se na trajno stručno osposobljavanje i usavršavanje putem tečajeva, seminara i školovanja.

 Trajno osposobljavanje i usavršavanje službenika u Općini Sutivan provodit će se na osnovi strategije i plana trajnog osposobljavanja i usavršavanja lokalnih službenika, koje će na temelju zajedničkog prijedloga nacionalnog saveza jedinica lokalne i područne (regionalne) samouprave i tijela državne uprave nadležnog za poslove lokalne i područne (regionalne) samouprave donijeti Vlada Republike Hrvatske.

Članak 60.

Jedinstveni upravni odjel odgovoran je za svoj rad Općinskom načelniku, za zakonito i pravodobno obavljanje poslova iz njenog djelokruga. Sredstva za rad Jedinstvenog upravnog odjela osiguravaju se u Općinskom proračunu.

VI. USTROJSTVO I RAD JAVNIH OPĆINSKIH SLUŽBI

Članak 61.

 U okviru svoga samoupravnog djelokruga Općina osigurava obavljanje poslova u području komunalnih, društvenih i drugih djelatnosti kojima se zadovoljavaju svakodnevne potrebe građana.

Članak 62.

 Općina osigurava obavljanje djelatnosti iz članka 61. ovoga Statuta osnivanjem vlastitog pogona, trgovačkih društva, javnih ustanova ili drugih pravnih osoba.

 Predstavnike Općine u tijelima upravljanja pravnih osoba kojima je Općina osnivač ili u kojima ima udjele Općina imenuje općinski načelnik.

*VII. MJESNA SAMOUPRAVA*

Članak 63.

 Radi ostvarivanja neposrednog sudjelovanja u upravljanju lokalnim poslovima, od neposrednog i svakodnevnog utjecaja na život i rad, građani Općine Sutivan imaju pravo osnovati mjesne odbore.

 Mjesni odbor se osniva za jedno naselje ili za dio većeg naselja, koji u odnosu na ostale dijelove čini zasebnu razgraničenu cjelinu.

 Mjesni odbor je pravna osoba.

Članak 64.

Mjesni odbor na području za koji je osnovan brine se o poslovima koji su od svakodnevne važnosti za potrebe građana, kao što su:

 1. briga o uređenju područja mjesnog odbora,

 - uređenje i održavanje parkova, nasada, dječjih igrališta, rekreacijskih i športskih terena i drugih javnih površina (poljski putevi, kupališta, putevi i drugo);

 - održavanje i izgradnja komunalnih objekata koji služe za svakodnevne potrebe građana, primjerice:

 - mjesne ulice i nogostupi, parkirališta, tržnica, kanalizacijske i vodovodne mjesne mreže, rasvjeta ulica i javnih površina, odvoz smeća i dr.

 2. unapređenje komunalnih i uslužnih djelatnosti, održavanje lokalne infrastrukture i komunalnog reda,

 3. socijalna skrb, kultura i tehnička kultura,

Mjesni odbor obavlja i druge poslove koje mu posebnim aktom povjeri Općina Sutivan.

Članak 65.

 Sredstva za obavljanje poslova iz djelokruga mjesnih odbora osiguravaju se u Proračunu Općine iz sredstava namjenjenih financiranju komunalnih djelatnosi.

Članak 66.

Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi Općinskog vijeća, udruge sa sjedištem na području Općine Sutivan te općinski načelnik.

Članak 67.

Prijedlog za osnivanje mjesnog odbora treba sadržavati podatke o:

 - podnositelju inicijative odnosno predlagaču za osnivanje mjesnog odbora,

 - nazivu mjesnog odbora i njegovom sjedištu,

 - području i granicama mjesnog odbora,

 - roku do kada treba donijeti odgovarajuće akte,

 - roku za izbor organa mjesnog odbora,

 - o osnovnom djelokrugu rada mjesnog odbora,

 - o mogućim izvorima sredstava mjesnog odbora.

Članak 68.

Prijedlog za osnivanje mjesnog odbora dostavlja se Općinskom vijeću, ako ono nije predlagatelj.

Općinsko vijeće utvrđuje je li prijedlog usklađen s odredbama zakona i ovog Statuta.

Na temelju Odluke Općinskog vijeća, građani na zboru koje saziva Općinsko vijeće, a na kojem je nazočno najmanje 10% birača upisanih u popis birača, za područje za koje se osniva mjesni odbor, odlučuju zaključkom o osnivanju kao i u promjenama o osnivanju mjesnog odbora. Zaključak je pravno valjan kad ga javnim glasovanjem usvoji većina građana nazočnih na zboru.

Osnivanje mjesnog odbora Općinsko vijeće utvrđuje svojim zaključkom koji objavljuje u "Službenom glasniku Općine Sutivan".

Članak 69.

Tijela mjesnog odbora jesu: Vijeće mjesnog odbora i predsjednik Vijeća mjesnog odbora. Mandat članova Vijeća mjesnog odbora traje 4 godine.

Članak 70.

 Vijeće mjesnog odbora biraju građani s područja mjesnog odbora koji imaju biračko pravo.

 Članovi vijeća biraju se neposredno tajnim glasovanjem, a na postupak izbora shodno se primjenjuju odredbe zakona kojima se uređuje izbor članova predstavničkih tijela jedinice lokalne samouprave.

 Izbore za članova Vijeća mjesnog odbora raspisuje Općinsko vijeće.

Članak 71.

Vijeće mjesnog odbora broji:

 - 3 člana u mjesnom odboru koji ima do 300 stanovnika,

 - 5 članova u mjesnom odboru koji ima preko 300 stanovnika.

 Kandidate za članove Vijeća mjesnog odbora, mogu predlagati registrirane političke stranke u Republici Hrvatskoj s organizacijama, ograncima ili sličnim oblicima organiziranog, te grupe građana (kandidacijska lista grupe birača/kandidatura kandidata grupe birača).

Članak 72.

Vijeće mjesnog odbora iz svog sastava tajnim glasovanjem bira predsjednika vijeća na vrijeme od četiri godine.

Predsjednik vijeća mjesnog odbora, u skladu sa Statutom, predstavlja mjesni odbor i za svoj rad odgovara vijeću mjesnog odbora odnosno načelniku, za povjerene mu poslove iz samoupravnog djelokruga Općine.

Za obavljanje poslova iz članka 64. ovog Statuta, Predsjednik vijeća mjesnog odbora odgovara Općinskom načelniku.

Članak 73.

Predsjednik organizira rad Vijeća, predlaže dnevni red i predsjedava njegovim sjednicama.

Sjednicu saziva na vlastiti poticaj, odnosno na temelju zahtjeva 1/3 članova Vijeća i na temelju zahtjeva Općinskog načelnika.

Članak 74.

Predsjednika Vijeća, za slučaj njegove spriječenosti ili odsutnosti, zamjenjuje njegov zamjenik.

Za zamjenika predsjednika izabran je član Vijeća mjesnog odbora na isti način kao što se bira i predsjednik Vijeća.

Članak 75.

O radu na sjednicama Vijeća mjesnog odbora vodi se zapisnik.

Članak 76.

Vijeće mjesnog odbora:

 - donosi Poslovnik o svom radu,

 - donosi program rada mjesnog odbora,

 - odlučuje o korištenju sredstava namijenjenih mjesnom odboru u proračunu

 Općine Sutivan,

 - donosi financijski zaključni račun,

 - saziva mjesne zborove građana te

 - obavlja i druge poslove utvrđene zakonom, Statutom Općine, Odlukom Općinskog vijeća i Oćinskog načelnika.

Općinsko vijeće može posebnom odlukom povjeriti mjesnom odboru obavljanje pojedinih poslova iz svog samoupravnog djelokruga, a koji su od neposrednog i svakodnevnog utjecaja na život i rad građana na tom području.

Članak 77.

Programom rada utvrđuju se zadaci mjesnog odbora, a koji proizlaze iz djelokruga njegova rada utvrđenih u članku 64. ovog Statuta.

Program rada donosi Vijeće mjesnog odbora u suglasnosti s Općinskim načelnikom.

Članak 78.

Vijeće mjesnog odbora može sazvati mjesne zborove radi raspravljanja o potrebama i interesima građana, te podnošenja prijedloga za rješavanje pitanja od lokalnog značenja.

Mjesni zbor građana vodi predsjednik mjesnog odbora ili član vijeća mjesnog odbora.

Članak 79.

 U postupku provođenja nadzora nad zakonitošću rada mjesnog odbora Općinski načelnik može Općinskom vijeću predložiti raspuštanje vijeća mjesnih odbora ako ono učestalo krši odredbe ovog Statuta, pravila mjesnog odbora ili ne izvršava povjerene mu poslove.

*VIII. IMOVINA I FINANCIRANJE OPĆINE*

Članak 80.

 Sve pokretne i nepokretne stvari, te imovinska prava koja pripadaju Općini Sutivan, čine imovinu Općine Sutivan.

Članak 81.

 Imovinom Općine upravljaju općinski načelnik i Općinsko vijeće u skladu s odredbama zakona i ovoga Statuta, pažnjom dobrog gospodara.

 U postupku upravljanja imovinom općinski načelnik donosi pojedinačne akte glede upravljanja imovinom na temelju općih akata Općinskog vijeća o uvjetima, načinu i postupku gospodarenja imovinom Općine.

Članak 82.

 Općina ima prihode kojima u okviru svog samoupravnog djelokruga slobodno raspolaže.

 Prihodi Općine su:

* općinski porezi, prirez, naknade, doprinosi i pristojbe, u skladu sa zakonom i posebnim odlukama Općinskog vijeća,
* udio u zajedničkom porezu,
* prihod od trgovačkih društava i drugih pravnih osoba u vlasništvu Općine odnosno u kojima Općina ima udjele,
* prihodi od koncesija,
* novčane kazne i oduzeta imovinska korist za prekršaje koje propiše Općina u skladu sa zakonom,
* udio u zajedničkim porezima i dodatni udio u porezu na dohodak za decentralizirane funkcije prema posebnom zakonu,
* sredstva pomoći Republike Hrvatske predviđena u Državnom proračunu i
* drugi prihodi određeni zakonom.

Članak 83.

 Temeljni financijski akt Općine je proračun.

 Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga općinskom vijeću na donošenje u roku utvrđenom zakonom.

Članak 84.

 Proračun Općine i odluka o izvršenju proračuna donose se za proračunsku godinu i vrijede za godinu za koju su doneseni.

 Proračunska godina je razdoblje od dvanaest mjeseci koja počinje 1. siječnja a završava 31. prosinca.

Članak 85.

 Općinsko vijeće donosi proračun za sljedeću proračunsku godinu na način i u rokovima propisanim zakonom.

 Ukoliko se proračun za sljedeću proračunsku godinu ne može donijeti u propisanom roku, Općinsko vijeće donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.

Članak 86.

 Ako se tijekom proračunske godine smanje prihodi ili povećaju rashodi utvrđeni proračunom, proračun se mora uravnotežiti smanjenjem predviđenih izdataka ili pronalaženjem novih prihoda.

 Uravnoteženje proračuna provodi se izmjenama i dopunama proračuna po postupku propisanom za donošenje proračuna.

Članak 87.

 Materijalno i financijsko poslovanje Općine nadzire Općinsko vijeće.

 Zakonitost i pravodobnost korištenja proračunskih sredstava Općine nadzire Ministarstvo financija.

*IX. AKTI OPĆINE*

Članak 88.

 Temeljem ovlaštenja utvrđenih zakonom i ovim Statutom Općinsko vijeće donosi Statut, Poslovnik, proračun, odluku o izvršenju proračuna, odluke i druge opće akte.

 Općinsko vijeće donosi pojedinačne akte kada temeljem zakona rješava o pojedinačnim stvarima.

Članak 89.

 Općinski načelnik u okviru svoga djelokruga donosi odluke, zaključke, pravilnike, te opće akte kada je za to ovlašten zakonom, Statutom ili općim aktom Općinskog vijeća.

Članak 90.

 Radna tijela Općinskog vijeća donose zaključke i preporuke.

Članak 91.

 Općinski načelnik osigurava izvršenje općih akata iz članka 88. stavka 1. ovoga Statuta, na način i u postupku propisanom ovim Statutom.

 Opći akti objavljuju se u „Službenom glasniku Općine Sutivan“.

 Opći akt stupa na snagu najranije osmi dan od dana njegove objave. Iznimno, općim aktom se može iz osobito opravdanih razloga odrediti da stupa na snagu prvog dana od dana objave.

Članak 92.

 Upravno tijelo Općine u izvršavanju općih akata Općinskog vijeća donosi pojedinačne akte kojima rješavaju o pravima, obvezama i pravnim interesima fizičkih i pravnih osoba.

 Protiv pojedinačnih akata iz stavka 1. ovoga članka može se, sukladno odredbama zakona, izjaviti žalba nadležnom upravnom tijelu Splitsko-dalmatinske županije ili pokrenuti upravni spor.

 Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.

 U izvršavanju općih akata Općinskog vijeća pojedinačne akte donose i pravne osobe kojima su odlukom Općinskog vijeća, temeljem zakona, povjerene javne ovlasti.

*X. JAVNOST RADA*

Članak 93

 Rad Općinskog vijeća, općinskog načelnika i upravnog tijela Općine je javan.

 Zainteresirana javnost i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

Članak 94.

 Javnost rada Općinskog vijeća osigurava se javnim održavanjem sjednica te objavljivanjem općih i drugih akata Općinskog vijeća u službenom glasilu Općine i na internetskim stranicama Općine.

 Javnost rada općinskog načelnika osigurava se održavanjem povremenih mjesečnih konferencija za medije, te objavljivanjem općih akata i drugih akata općinskog načelnika u službenom glasilu Općine.

 Javnost rada upravnih tijela Općine osigurava se putem komunikacije s medijima i objavljivanjem informacija na internetskim stranicama Općine.

Članak 95.

 Na zgradi u kojoj su smještena tijela Općine moraju biti istaknuti nazivi tijela Općine.

*XI. DRŽAVNI NADZOR I ZAŠTITA LOKALNE SAMOUPRAVE*

Članak 96.

Nadzor zakonitosti rada Općinskog vijeća obavlja tijelo državne uprave nadležno za poslove lokalne i područne (regionalne) samouprave.

Nadzor nad zakonitosti općih akata Općinskog vijeća obavljaju nadležna tijela državne uprave, svako u svom djelokrugu, sukladno posebnom zakonu.

Predsjednik Općinskog vijeća je dužan, u roku od 15 dana od dana donošenja, dostaviti Statut, Poslovnik, Proračun ili drugi opći akt nadležnom tijelu državne uprave u čijem je djelokrugu opći akt, zajedno sa izvatkom iz zapisnika koji se odnosi na postupak donošenja općeg akta.

Na prijedlog tijela državne uprave nadležnog za lokalnu samoupravu Vlada Republike Hrvatske raspustit će Općinsko vijeće kad nastupe uvjeti propisani člankom 84. Zakona o lokalnoj i područnoj samoupravi.

Vlada Republike Hrvatske imenovati će povjerenika Vlade u Općini u skladu sa člankom 86. istog Zakona.

XI. PRAVA OSOBA IZABRANIH, ODNOSNO IMENOVANIH NA ODREĐENE DUŽNOSTI U OPĆINI

Članak 97.

U Općini Sutivan Općinski načelnik i njegov zamjenik odlučit će hoće li dužnosti na koje su izabrani obavljati profesionalno.

Osobe iz stavka 1. ovoga članka dužne su u roku od 8 dana od dana stupanja na

dužnost dostaviti pisanu obavijest nadležnoj službi u Općini o tome hoće li dužnost na koju su izabrane obavljati profesionalno.

Za vrijeme profesionalnog obavljanja dužnosti na koju su izabrane osobe iz stavka 1.ovoga članka ostvaruju pravo na plaću, kao i druga prava iz rada, a vrijeme obavljanja dužnosti uračunava im se u staž osiguranja.

Za osobu iz stavka 1. ovog članka koja nije postupila na način propisan stavkom 2. ovog članka, smatra se da dužnost obavlja volonterski.

Osnovna mjerila za određivanje place, odnosno naknade za rad osoba iz stavka 1. Ovog članka određuje se posebnim zakonom.

Osobe iz stavka 1. ovoga članka ostvaruju prava na naknadu plaće i staž osiguranja za vrijeme od 180 dana po prestanku profesionalnog obavljanja dužnosti i to u visinu prosječne plaće koja im je isplaćivana za vrijeme 6 mjeseci koji su prethodili donošenju odluke o prestanku dužnosti.

Naknada iz stavka 6. i 9. ovoga članka isplaćuje se na teret proračuna Općine.

Prije isteka roka iz stavka 6. ovoga članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Osobe iz stavka 1. ovog članka imaju pravo na naknadu za rad, ako dužnost obavljaju volonterski.

Članak 98.

Predsjedniku i ostalim izabranim dužnosnicima Općinskog vijeća prava na temelju obavljanja dužnosti prestaju:

- istekom mandata, osim kada je Zakonom o lokalnoj i područnoj (regionalnoj) samoupravi drugačije određeno,

- danom donošenja odluke o razrješenju od dužnosti kada ih je Općinsko vijeće razriješilo prije isteka mandata Općinskog vijeća, ako odlukom o razrješenju nije drukčije određeno,

- danom kada Općinsko vijeće utvrdi činjenicu podnošenja ostavke na dužnost, a najkasnije tridesetog dana od dana podnošenja ostavke,

- danom imenovanja povjerenika Vlade Republike Hrvatske, kada su nastupile zakonom predviđene okolnosti za imenovanje povjerenika.

 Odluka o prestanku ostvarivanja prava na temelju prestanka obavljanja određene dužnosti dostavlja se osobi kojoj je prestala dužnost i službi koja obavlja kadrovske poslove.

Članak 99.

 Općinskom načelniku i njegovom zamjeniku prava na temelju obavljanja dužnosti prestaju danom stupanja na dužnost novoga Općinskog načelnika i njegovog zamjenika.

 Općinski načelnik od dana raspisivanja izbora za općinskog načelnika pa do dana izbora novoga Općinskog načelnika, može obavljati samo poslove koji su neophodni za redovito i nesmetano funkcioniranje Općine Sutivan uređeno zakonima.

*XII. PRIJELAZNE I ZAKLJUČNE ODREDBE*

Članak 100.

 Na području aktivnosti koje nisu regulirane ovim Statutom, a propisane su zakonima koji se odnose na lokalnu i područnu samoupravu, shodno će se primjenjivati odredbe tih zakona.

Članak 101.

Prijedlog za promjenu i dopunu ovog Statuta može podnijeti 1/3 vijećnika Općinskog Vijeća, Odbor za Statut i Poslovnik i Općinski načelnik.

Prijedlog mora biti obrazložen, a podnosi se predsjedniku Vijeća.

Članak 102.

Općinsko vijeće odlučuje da li će pristupiti raspravi o predloženoj promjeni Statuta.

Ako se ni nakon ponovljene rasprave ne donese Odluka o pristupanju razmatranja predložene promjene, isti prijedlog se ne može ponovno staviti na dnevni red prije isteka roka od tri mjeseca od dana zaključivanja rasprave o prijedlogu.

Članak 103.

Danom stupanja na snagu ovog Statuta, prestaje važiti dosadašnji Statut Općine Sutivan ("Službeni glasnik Općine Sutivan», broj: 6/09).

Članak 104.

Ovaj Statut stupa na snagu osmog dana nakon objave u „Službenom glasniku Općine Sutivan“.

**PRIJELAZNE I ZAVRŠNE ODREDBE**

**Izmjena I dopuna Statuta Općine Sutivan**

**(Službeni glasnik Općine Sutivan broj 2/14)**

Članak 9.

Ove Izmjene I dopune Statuta stupaju na snagu osmog dana od dana objave u “Službenom glasniku Općine Sutivan”

**PRIJELAZNE I ZAVRŠNE ODREDBE**

**Izmjena I dopuna Statuta Općine Sutivan**

**(Službeni glasnik Općine Sutivan broj 6/14)**

Članak 5.

Ove izmjene I dopune Statuta stupaju na snagu osmog dana od dana objave u “Službenom glasniku Općine Sutivan”

**PRIJELAZNE I ZAVRŠNE ODREDBE**

**Izmjena I dopuna Statuta Općine Sutivan**

**(Službeni glasnik Općine Sutivan broj 5/18)**

Članak 16.

Ova Odluka stupa na snagu osmog dana od dana objave u „Službenom glasniku Općine Sutivan“.

**PRIJELAZNE I ZAVRŠNE ODREDBE**

**Izmjena I dopuna Statuta Općine Sutivan**

**(Službeni glasnik Općine Sutivan broj 2/20)**

Članak 5.

Ova Odluka stupa na snagu osmog dana od dana objave u “Službenom glasniku Općine Sutivan”.